CELEX: 32018D1959
Language: mt
Date: 2018-12-10 00:00:00
Title: Deċiżjoni ta' Implimentazzjoni tal-Kummissjoni (UE) 2018/1959 tal-10 ta' Diċembru 2018 li tidderoga mid-Direttiva tal-Kunsill 2000/29/KE fir-rigward tal-miżuri għall-prevenzjoni tal-introduzzjoni fl-Unjoni u t-tixrid fiha tal-organiżmu ta' ħsara Agrilus planipennis (Fairmaire) permezz tal-injam li joriġina mill-Kanada u mill-Istati Uniti tal-Amerka (notifikata bid-dokument C(2018) 8235)

12.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 315/27
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2018/1959
         tal-10 ta' Diċembru 2018
         li tidderoga mid-Direttiva tal-Kunsill 2000/29/KE fir-rigward tal-miżuri għall-prevenzjoni tal-introduzzjoni fl-Unjoni u t-tixrid fiha tal-organiżmu ta' ħsara Agrilus planipennis (Fairmaire) permezz tal-injam li joriġina mill-Kanada u mill-Istati Uniti tal-Amerka
         
            
               (notifikata bid-dokument C(2018) 8235)
            
         
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar il-miżuri protettivi kontra l-introduzzjoni ġewwa l-Komunità ta' organiżmi ta' ħsara għall-pjanti jew prodotti tal-pjanti u kontra t-tixrid tagħhom ġewwa l-Komunità (1), u b'mod partikolari l-Artikolu 15(1) tagħha,
         Billi:
         
                     (1)
                  
                  
                     L-Agrilus planipennis (Fairmaire) huwa organiżmu ta' ħsara elenkat fil-punt (a)1.2 fit-Taqsima I tal-Parti A tal-Anness I tad-Direttiva 2000/29/KE bħala organiżmu mhux magħruf li jseħħ fl-Unjoni.
                  
               
                     (2)
                  
                  
                     Id-dispożizzjonijiet stipulati fil-punt 2.3 tat-Taqsima I tal-Parti A tal-Anness IV tad-Direttiva 2000/29/KE jistabbilixxu rekwiżiti speċjali għall-prevenzjoni tal-introduzzjoni fl-Unjoni u t-tixrid fiha tal-organiżmu ta' ħsara Agrilus planipennis (Fairmaire) permezz tal-injam li joriġina minn ċerti pajjiżi terzi.
                  
               
                     (3)
                  
                  
                     Skont l-informazzjoni miġbura fl-2018 waqt żewġ awditi tal-Kummissjoni Ewropea fil-Kanada u fl-Istati Uniti tal-Amerka, l-implimentazzjoni tal-kundizzjonijiet stipulati fl-għażla (b) tal-punt 2.3 fit-Taqsima I tal-Parti A tal-Anness IV tad-Direttiva 2000/29/KE, mhijiex verifikata biżżejjed qabel l-esportazzjoni.
                  
               
                     (4)
                  
                  
                     Għaldaqstant, jixraq li ma tiġix permessa l-introduzzjoni fl-Unjoni tal-injam Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. u Pterocarya rhoifolia Siebold and Zucc. li joriġina mill-Kanada u mill-Istati Uniti tal-Amerka bi stqarrija uffiċjali kif imsemmi f'dik l-għażla (b).
                  
               
                     (5)
                  
                  
                     Jenħtieġ li din id-Deċiżjoni tiskadi fit-30 ta' Ġunju 2020 sabiex jiġi permess ir-rieżami tal-punt 2.3 fit-Taqsima I tal-Parti A tal-Anness IV tad-Direttiva 2000/29/KE abbażi tal-iżviluppi xjentifiċi u tekniċi.
                  
               
                     (6)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Permezz ta' deroga mid-dispożizzjonijiet stipulati fil-punt 2.3 tat-Taqsima I tal-Parti A tal-Anness IV tad-Direttiva 2000/29/KE, l-introduzzjoni fit-teritorju tal-Unjoni tal-injam Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. u Pterocarya rhoifolia Siebold and Zucc. li joriġina mill-Kanada u mill-Istati Uniti tal-Amerka, għandha tiġi permessa biss bid-dikjarazzjonijiet uffiċjali msemmija fl-għażliet (a) u (c) ta' dak il-punt 2.3.
         
         
            Artikolu 2
            Din id-Deċiżjoni għandha tiskadi fit-30 ta' Ġunju 2020.
         
         
            Artikolu 3
            Din id-Deċiżjoni hija indirizzata lill-Istati Membri.
         
         
            Magħmul fi Brussell, l-10 ta' Diċembru 2018.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 169, 10.7.2000, p. 1.